Baibas Sipenieces - Gavares jaunā stāvizrāde "Ir vēl!"
2024-11-16 18:00 - 19:30 (Europe/Helsinki) | Valmieras Kultūras centra lielā zāle, Rīgas iela 10, Valmiera, Latvija
Aicinām uz jaunu, pozitīvu, izklaidējošu un humora pilnu stāvizrādi, kurā jūs sagaidīs lieliskā Baiba Sipeniece – Gavare, kas dalīsies ar saviem vēl nedzirdētajiem, piedzīvojumu pilnajiem stāstiem.
Reizēm notikumi iegriež tādu virpuli, ka paši prasās uz izstāstīšanu, nu atkal ir pienākusi tā reize, kad varu nākt un teikt: “Ir vēl!”. Stāvizrādes formāts – par to, ka cilvēks atnāk un stāsta, kā pasaule mijiedarbojas ar tavu dzīvi, kā izdzīvots konkrēts laiks, kā mēģināts ar šo laiku sadzīvot, un galu galā – kā atrasta dzīves garša.
“Man reiz draudzenei bija salūzis telefona aparātam zvans un mums bija noruna, ka stundās un pusstundās viņa drošības pēc pacels klausuli, lai vismaz tā mēs varētu sazināties. Ar mani ir kaut kas līdzīgs, pirms pieciem gadiem bija tā apaļā stunda, kad biju gatava runāt, un tagad ir kārta pusstundai. Un ir jau arī par ko,” saka Baiba.
“Daudziem sabiedrībā pazīstamiem cilvēkiem populāra lieta ir rakstīt savus memuārus, tādā veidā piefiksējot laiku. Rakstīšana nav mans žanrs, bet runāšana gan. Man vieglāk izstāstīt. Tas ir tas, ko māku darīt un daru jau gadiem. Jā, šis žanrs varbūt ir gaistošs, bet es priecājos, ka mans stāsts un skats uz lietām un notikumiem kādam rezonē. Tādēļ es laiku pa laikam runāju. Ja ejat garām, paceliet telefonu, varbūt kaut kur mūsu domas saskanēs,” aicina Baiba.

Svētku koncertprogramma "Teic, kur zeme skaistākā"
2024-11-18 18:00 - 19:30 | Valmieras Kultūras centra lielā zāle, Rīgas iela 10, Valmiera, Latvija
Ņemot vērā lielo interesi par svētku koncertu “Teic, kur zeme skaistākā”, kas 18.novembrī plkst.18.00 norisināsies Valmieras Kultūras centrā, tiks nodrošināta koncerta tiešraide gan ārtelpā – pie Valmieras Kultūras centra ēkas, gan arī Valmieras novada mājaslapā www.valmierasnovads.lv .
Koncertu tiešraidē varēs noskatīties ikviens, izvēloties sev ērtāko un piemērotāko skatīšanās veidu.

Šobrīd visas ieejas kartes uz svētku koncertu “Teic, kur zeme skaistākā” ir izņemtas.

***
18.novembrī plkst.18.00 aicinām uz svētku koncertprogrammu “Teic, kur zeme skaistākā” Valmieras Kultūras centrā. Režisora Valda Pavlovska veidotajā koncertprogrammā “Teic, kur zeme skaistākā” skanēs patriotiskas un populāras latviešu komponistu Raimonda Paula, Zigmara Liepiņa, Mārtiņa Brauna, Jāņa Lūsēna, Jāņa Strazda dziesmas kopā ar izcilāko latviešu dzejnieku Ojāra Vācieša, Jāņa Petera, Leona Brieža dzeju. Koncertā piedalīsies dziedātāji Dainis Skutelis, Aija Vītoliņa un dāmu trio “Oranžās” (Olga Stare, Inta Gudovska, Anita Kārkliņa), muzikālā apvienība Jura Kristona vadībā (Modris Laizāns, Jānis Kalniņš, Ivars Kalniņš). Koncertu vadīs un dziesmas izpildīs Dailes teātra aktieris Artis Robežnieks.
Ieeja bez maksas, no 1.novembra saņemot ieejas kartes Valmieras Kultūras centra kasē. Visas ieejas kartes šobrīd izņemtas!

"Sestā Jūdze" jaunākā CD "LATVIEŠI" prezentācijas koncerts "DZIEDI MANI UZ MĀJĀM"
2024-11-22 18:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
“Sestā Jūdze” izziņo koncertsērijas “Latvieši” turpinājumu
Ņemot vērā klausītāju izrādīto interesi, Latvijas titulētākā kantrimūzikas grupa “Sestā Jūdze” paziņo iepriekš iesāktās dziesmu albuma “Latvieši” prezentācijas pasākumu sērijas “Dziedi mani uz mājām” turpinājumu, kas gaidāms šī gada novembrī.
Ierasti jau iepriekš izskanējušajiem koncertiem, pirmā daļa tiks pilnībā veltīta gan patriotisku, gan romantisku noskaņu caurvītajam un joprojām aktuālajam ierakstam “Latvieši”, savukārt otrajā daļā izskanēs gan valsts svētku zīmē aizvadāmajam novembrim raksturīgās melodijas patriotiskās noskaņās, gan arī pa kādai romantiskākai stīgai.
Grupas “Sestā Jūdze” oriģināldziesmu autors un vokālists Agris Gedrovičs neslēpj prieku un pateicības vārdus savas mūzikas cienītājiem, kuri pamudinājuši grupu pēc diviem noslēgtiem koncerttūres posmiem pasākumu sēriju pagarināt par vēl vienu.
“Esam pateicīgi saviem klausītājiem, kuri sociālajos tīklos mūs aicina atbraukt ar koncertiem. Pēc pavasara pasākumiem secinājām, ka vēl ir atlikusi virkne neaptvertu vietu, kur tiekam gaidīti, un nākamajā koncertsērijas daļā centīsimies šos robus aizpildīt. Noteikti atnāciet, gaidīsim,” aicina A. Gedrovičs.
Pasākumos būs pieejams arī grupas šobrīd jaunākais studijas veikums – CD “Latvieši”.
Kolektīvie biļešu pieteikumi, zvanot pa tālruni 25 455 928.

Bērnu rīts "Dari tā, dari šitā!"
2024-11-23 11:00 - 14:00 | Kocēnu kultūras nams, Alejas iela 3, Kocēni
23. novembrī plkst. 11.00-14.00 aicinām uz Bērnu rītu “Dari tā, dari šitā!” Kocēnu Kultūras nama kamīnzālē!
Pasākuma laikā bērni varēs iesaistīties dažādās radošās aktivitātēs un nodarbēs, piemēram, gatavot piparkūkas un Ziemassvētku rotājumus.
Ieeja bez maksas, ikviens laipni aicināts!

"GALMS [pa]GALMĀ" - mūzikls / J.Lūsēns, M.Zālīte
2024-11-23 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Jau rudenī jauniestudējumā atdzims Jāņa Lūsēna un Māras Zālītes mūzikls “Neglītais pīlēns” pēc H.K.Andersena darba motīviem. Režisore Rēzija Kalniņa to veido jaunā interpretācijā ar citu nosaukumu – “GALMS [pa]GALMĀ” – kā muzikālu alegoriju pieaugušajiem par varu, indivīdu, citādo. Par mums pašiem un par iespēju pacelties spārnos, pat ja mums mēģina iestāstīt pretējo – ka esam putni, kuri nelido.
“GALMS [pa]GALMĀ” ir pašpasludināta vara kādā provincē, kurā “sētas” iemītnieki nav redzējuši “tālāk par savu knābi”. Vieta un laiks – mūsdienas vai pagātne, vai nākotne…
“Kādā skaistā, vecā dārzā, ko apdzīvo mājputni, Pīļu Mātei piedzimst bērns. Viņš nelīdzinās nevienam no putniem. Viņš ir citāds, savādāks, par ko sākumā tiek apsmiets un jūtas vientuļš. Mājputni nebūt nav dumji un aprobežoti radījumi, un Neglītā Pīlēna problēma nav, kā tikt prom no šī “pīļu dīķa”. Viņš deg vēlmē palīdzēt putniem atgūt pašapziņu un īsto patiesību. Putni ir iebaidīti un tiek izmantoti. Nebrīve kropļo putnu patieso būtību. Neglītajam Pīlēnam, izrādās, piemīt neparastas spējas gūt spēku saskarsmē ar neizdibināmu, mūžīgi saucošu spēku – Skaisto Balsi. Un kas ir pats Neglītais Pīlēns – Gulbis? Nezināmais Atnācējs? Eņģelis? Pati Skaistā Balss? Saskarsmē ar Neglīto Pīlēnu ar putniem notiek neticamas pārvērtības – no padevīgām būtnēm putni kļūst brīvi un pašapzinīgi. Ļaunums iznīcina sevi pats. Bet Pīlēnam, nu jau visu mīlētam, ir jādodas tālāk. Tālā, garā ceļā, kur viņu sauc Skaistā Balss. Smeldzīga, gaiša un neapslāpējama. Kā mīlestība, kā mūžīga vēlēšanās pilnveidot sevi un pasauli”, saka libreta autore Māra Zālīte.
“Kas ir neglītums? Neatbilstība stereotipiem? Neērtums? Kāds Citādais ienāk pagalmā, kurā valda absolūta bezierunu pakļaušanās, izkalpošanās, aklums, kurlums un bezcerība. Verdzība… Un šis Citādais iet cauri savas dzīves krusta ceļam, lai parādītu citiem, ka ir iespējams pretoties, just, lidot un pacelties “spārnos”- Brīvībā. Lai līdz tam nokļūtu, ir jānokāpj savā “ellē” un jāsatiek pašam sava Ēna”, uzsver jauniestudējuma režisore Rēzija Kalniņa.
“GALMS [pa]GALMĀ” ir stāsts par mums kā pagalma iemītniekiem – nebrīvē esošiem putniem. Tas ir stāsts par tiem, kuriem ir uzdots mūs pieskatīt un saskaitīt, kā arī par mūsu pašu “neglītumu” – visu to, kas notur pie zemes pat tad, kad esam sadzirdējuši Skaisto Balsi, kas aicina uz ko vairāk”, norāda režisores asistents Voldemārs Rode.
Neglītā Pīlēna lomā dublēsies divas jaunās, daudzsološās solistes – LUKA un Lote Voiska. Pīļu Māte būs dziedātāja Marija Naumova, kura vairāk kā pirms 20 gadiem pati bija Neglītais Pīlēns Liepājas teātra iestudējumā. Ļaunā Seska ādā iejutīsies dziedātājs Atis Zviedris, Vecā Žurka – dziedātāja Alise Kante, Seskabrāļi – Edvards Grieze un Artūrs Biķernieks, Portugāles Pīle – Anmary, Vistiņas cekulītes lomā aktrise Elīna Bojarkina vai Austra Elza Kozuliņa, Gaili atveidos Emīls Gilučs, Zosis –Toms Kalderauskis, Sarma Liede, Austra Elza Kozuliņa vai Elīna Bojarkina, Pērļu Vistiņas – Zane Lazdiņa, Beate Megija Baranovska un Karīna Laugale, bet Skaistā Balss būs dziedātāja Līga Priede un Laura Erdlāne.
Režisore – Rēzija Kalniņa, režisores asistents – Voldemārs Rode, horeogrāfe – Inga Krasovska, scenogrāfs – Normunds Bērziņš (MAD), kostīmu māksliniece – Dita Enikova, gaismu mākslinieks – Ivars Vācers, vokālā pedagoģe – Ilze Dzenīte, mūzikas aranžētājs – Jānis Lūsēns jun., producents – Aigars Dinsbergs (Producentu Grupa 7).
Producentu grupa 7 turpina iet savu muzikālo izrāžu ceļu (Māsa Kerija, Kaupēn, mans mīļais, Agrā Rūsa, Lāčplēsis, Sfinksa) un atgriežas pie labi zināmiem un tautā mīlētiem iestudējumiem.
GALMS [pa]GALMĀ izrādes:
03.11 Vidzemes koncertzāle Cēsis
04.11 Rīga, Nacionālais teātris
10.11 Liepāja, koncertzāle Lielais Dzintars
16.11 Latgales vēstniecība Gors
17.11 Rīga, VEF Kultūras pils
23.11 Valmieras kultūras centrs
24.11 Ogres kultūras centrs
29.11 Slampes Kultūras pils
30.11 Kultūras centrs Siguldas Devons
01.12 Ventspils, teātra nams Jūras Vārti
02.12 Rīga, VEF Kultūras pils
08.12 Jelgavas kultūras nams
02.02 Alūksnes kultūras centrs
08.02 Limbažu kultūras nams
09.02 Līvānu kultūras centrs
Izrāžu saraksts tiks papildināts.

Danču vakars ar Tautas mūzikas kopu
2024-11-25 19:00 - 20:30 | Valmieras Kultūras centrs, Rīgas iela 10, Valmiera, Latvija
25.novembrī plkst.19.00 Valmieras Kultūras centrā norisināsies Danču vakars ar Tautas mūzikas kopu.
“Valmieras Kultūras centra Tautas mūzikas kopa aktīvi uzsākusi nu jau trešo sezonu. Esam paspējuši izdancināt Kokmuižas svētku apmeklētājus, nupat aizvadīts gatavošanās laiks un Starptautiskā folkloras festivāla “Baltica 2025″ skate. Nu laiks iepriecināt valmieriešus un arī pašiem palustēties ar dančiem tepat – Valmieras Kultūras centrā. Pirmdienas vakars ar jautru izkustēšanos – pucējam kurpes un liekam kalendārā!” aicina Tautas mūzikas kopas vadītāja Līga Jeleviča.
Ieejas maksa: 5 EUR. Ar Valmieras kultūras karti 1 EUR atlaide.

Markku Lepistö & Mikko Helenius - akordeons un ērģeles
2024-11-29 19:00 - 20:00 | Valmieras Sv. Sīmaņa baznīca
Šī gada 29. novembrī plkst.19.00 Valmieras Sv. Sīmaņa baznīcā ar koncertu “Bellows and Pipes” koncertēs ievērojamais somu akordeonists Markku Lepistö. Duetā ar ērģelnieku Mikko Helenius abi mūziķi atskaņos programmu no albumiem “Bellows and Pipes” (burtiski “Plēšas un stabules”), “Silta” (“Tilts”) u.c.
Sv. Sīmaņa baznīcas izcilajā akustikā koncerts “Bellows and Pipes” izskanēs kā gaismas un cerības vēstnesis Adventes laiku sagaidot.
Markku Lepistö un Mikko Helenius tiek uzskatīti par mūsdienu Somijas mūzikas izcilībām, katrs ir ne tikai virtuozs sava instrumenta spēles meistars, bet arī brīvi jūtas visdažādākajos mūzikas stilos un veikli iekļauj tos savā repertuārā. Lepistö ir ievērojams Somijas un ziemeļu tautas mūzikas akordeonists, bet Helenius ir ne tikai pieprasīts koncertu un baznīcas ērģeļu mūzikas izpildītājs, bet arī lielisks bandoneonists.
Somijas mūzikas kritiķi šo duetu raksturo šādi: “Saliekot kopā akordeonu un ērģeles, rezultāts varētu būt šausminošs, bet šis duets ir kaut kas fantastisks” (Veijo Murtomeki “Helsingin Sanomat”). Dueta albumi guvuši plašu ievērību gan Somijā, gan citviet Eiropā.
Koncertprogrammā apvienota katedrāles varenība un kamermūzikas intīmā gaisotne. Ja līdz šim Lepistö vairāk “dzīvojis” somu tradicionālajā mūzikā, tad šajā programmā ļāvis vaļu savai kaislībai uz džezu (Fiona Tolkingtone, BBC3).
Koncerta programmā diatoniskā akordeona un ērģeļu izpildījumā iekļauta gan tradicionālā, gan mūsdienu ziemeļvalstu tautas mūzika ar nelielu džeza “piesitienu”. Siltajā un bagātīgajā skanējumā var saklausīt gan prieku, gan bēdas, gan žēlastību, gan cerību (Andrjū Kronšovs
“fRoots”).
Markku Lepistö ir studējis tautas mūziku Sibeliusa Akadēmijā, kur 2016. gadā ieguvis doktora grādu. Mikko Helenius absolvējis Baznīcas mūzikas nodaļu Sibeliusa Akadēmijām kā arī studējis bandoneona spēli Parīzē un kompozīciju pie argentīniešu tango mūzikas leģendas
Gustavo Beitelmana.
Biļetes pieejamas www.bilesuparadize.lv un kasēs visā Latvijā.
Saites uz mūziķu ierakstiem:
Silta: https://www.youtube.com/watch?v=P_2XqZpeWVU
En skrift i snon https://www.youtube.com/watch?v=UkVvb2nV_5o

Ričijs Rū "Ziemassvētku pasaka"
2024-11-30 14:00 - 15:00 | Valmieras Kultūras centra lielā zāle, Rīgas iela 10, Valmiera, Latvija
Lāči ziemā guļ, bet Ričijs Rū ir pārliecināts, ka gada skaistākos svētkus – Ziemassvētkus – nogulēt nedrīkst. Arī lācenītei Rūbijai laiks piedzīvot šo brīnumu. Bet Kas ir Ziemassvētki? Kāpēc tie ir tik īpaši un kāpēc tos nedrīkst palaist garām? Ričijs Rū nolemj meklēt atbildes, bet viņam ceļā stājas asais un dusmīgais ezis. Vai mazais adatu kamols sabojās tik ilgi gaidītos svētkus? No eglītes dekorēšanas, dziesmu dziedāšanas līdz jauna drauga iegūšanai – lācēns Ričiju Rū, lācenīte Rūbija un citi meža iemītnieki pārliecinās, ka Ziemassvētki patiešām ir mīlestības, piedošanas, dāvināšanas un neticamu brīnumu laiks. Koncertuzvedumā skanēs gan pilnīgi jaunas un nedzirdētas, gan jau labi zināmas un iemīļotas Ričija Rū dziesmas.

Koncerts "Ceļš uz Ziemassvētkiem"
2024-12-01 14:00 - 16:00
1.decembrī plkst. 14.00 senioru vokālais ansamblis “Dziesmotā senatne” ielūdz uz koncertu “Ceļš uz Ziemassvētkiem” Kocēnu Kultūras namā.
Koncertā skaistākās un sirsnīgākās dziesmas Ziemassvētku noskaņās izdziedās Kocēnu Kultūras nama senioru vokālais ansamblis “Dziesmotā senatne”, Valmieras Kultūras centra senioru vīru koris “Baltie bērzi”, Rencēnu dziesmu draugu kopa “Dedzieda”, Cēsu vokālais kvartets “Gauja”, Raiskuma pagasta senioru vokālais ansamblis “Laika ritmi”, Veclaicenes senioru ansamblis un Vecates kultūras nama vokālais ansamblis “Dziedātprieks”.
Senioru vokālā ansambļa “Dziesmotā senatne” vadītāja Ina Plauka pastāstīja, ka šāds koncerts pirmajā Adventes svētdienā, pulcējot kopā tuvākus un tālākus draugu kolektīvus, kļuvis par ikgadēju tradīciju. “Ziemassvētki ir gada gaidītākie svētki. Tos gaida visi – gan mazs un liels, gan jauns un vecs. Aicinām Adventi – gaidīšanas laiku – pavadīt kopā un priecājamies, ka arī šogad koncertā būsim kuplā skaitā – septiņi dziedoši kolektīvi. Koncerts parasti izvēršas sirsnīgs un gaišs – tajā valda dziedātprieks un atkalredzēšanās prieks. Katrs kolektīvs izpildīs mīļas un pārdomu pilnas Ziemassvētku laika dziesmas. “Dziesmotās senatnes” izpildījumā varēs dzirdēt, piemēram, R.Paula un J.Petera “Šai klusā naktī”, kas ansamblim ir ļoti mīļa un tuva dziesma, tāpat skanēs arī V.Zilvera un L.Brieža “Ziemas šūpuļdziesma” un citas dziesmas,” par gaidāmo koncertu saka Ina Plauka, piebilstot, ka tālākie koncerta viesi būs ansamblis no Veclaicenes, pie kuriem 21.decembrī “Dziesmotā senatne” dosies ciemos svinēt viņu kopābūšanas 25 gadu jubileju.
Koncerta “Ceļš uz Ziemassvētkiem” apmeklējums bez ieejas maksas. Ikviens mīļi gaidīts!

Ziemassvētku egles iedegšanas svētki
2024-12-01 17:00 - 17:30 | Laukums pie Valmieras Kultūras centra, Rīgas iela 10, Valmiera, Latvija
Klāt decembris – Ziemassvētku gaidīšanas laiks, kurā gatavojamies gada gaišākajiem un sirsnīgākajiem svētkiem. Ziemassvētki ir brīnumains laiks, kad jo īpaši ticam labajam, skaistajam un sirsnīgajam. Laiks, kad reizēm notiek neticamais.
Vai Tu tici Ziemassvētku brīnumam? Vai tici, ka spējam to radīt visi kopā? 1.decembrī, Pirmajā adventē, plkst.17.00 aicinām ikvienu – mazu un lielu – sajust, ieraudzīt un saklausīt, kā Valmieras centrā iemirdzas Ziemassvētku sirds!
Kopā ar māsu Annu, brāli Arti un Rūķiem no radošās apvienības “Pasaku nams” noskaidrosim, kas Ziemassvētku sirdij liek pukstēt un iemirdzēties, un kas mūsos rada siltumu pat ziemas aukstumā.
Nāc pats un neaizmirsti uzaicināt arī ģimeni, draugus un ikvienu, kuru sauc par savējo!

Ziemassvētku egles iedegšana Rubenē
2024-12-05 14:45 - 15:15 | Rubenes centrā
5. decembrī plkst. 14.45 Ziemassvētku egles iedegšana Rubenes ciema centrā

Ziemassvētku egles iedegšanas svētki Kocēnos
2024-12-05 18:00 - 18:30 | Kocēni
Ceturtdien, 5. decembrī, plkst. 18.00 Kokmuižas pils parterā, Kocēnos, iemirdzēsies Ziemassvētku egle.
Šogad par egles iemirdzēšanos rūpēsies Ziemassvētku vecītis, Piparkūka un Bebrs Bruno, kurš mājo tepat – Kocēnu dīķī. Draugi Bebram katru gadu stāstījuši, cik brīnumaini izskatās Ziemassvētku egle, cik daudz tajā mirdzošu lampiņu un cik daudz bērnu pulcējas egles iedegšanas svētkos, taču pats savām acīm viņš to vēl nav pieredzējis. Šogad Bebrs Bruno ir uzaicināts un pošas uz pavisam īpašu notikumu – rūķi uzticējuši viņam kopā ar Piparkūku un Ziemassvētku vecīti parūpēties, lai Ziemassvētku egle iemirdzas spoži jo spoži.
Piparkūka, Bebrs Bruno un Ziemassvētku vecītis uz svētkiem nenāks tukšām rokām – viņi būs sarūpējuši gardas un smaržīgas piparkūkas, kārumus un karsto dzērienu, lai sasildītu ikvienu mazu un lielu sirsniņu. Uz tikšanos egles iedegšanas svētkos Kocēnos!

Muzikālā izrāde "Kraukšķītis"
2024-12-06 19:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
Nika Matvejeva un Marata Samauska muzikālā izrāde “Kraukšķītis” ir tapusi pēc Margaritas Stārastes pasakas “Kraukšķītis” motīviem. Tas būs skaists Ziemassvētku stāsts par piparkūku vīriņa piedzīvojumiem., kuros viņš tiksies ar Lācēnu, Žagatu, Vārnu, Lapsiņām, Vāverēniem, Pīli, Suni, Sniģu ģimeni, Sniegpārsliņām, un protams – Sniegbaltīti un Salatēvu!
Lomās: Zigurds Nemanis, Jānis Kirmuška, Laila Kirmuška, Edgars Lipors, Sandija Misika, Sandis Bergholds, Laima Miltiņa, Māris Skrodis, Dace Makovska, u.c.
Izrādes ilgums – 1 h 30 min.
Izrāde ir paredzēta skatītājiem no 5 gadu vecuma. Biļete jāiegādājas katram skatītājam, neatkarīgi no vecuma. Biļete bērnam tiek iegādāta teātra apmeklējumam, tādēļ nepieciešama neatkarīgi no tā, vai bērns sēž atsevišķā krēslā vai pieaugušajam klēpī.
PASĀKUMS IR IEKĻAUTS PROGRAMMĀ “LATVIJAS SKOLAS SOMA”. Skolēniem tā apmeklēšanai iespējams izmantot valsts līdzfinansējumu.

Ziemas tirdziņš Valmierā
2024-12-07 10:00 - 14:00 | Laukums pie Valmieras Kultūras centra, Rīgas iela 10, Valmiera, Latvija
7.decembrī Valmierā, laukumā pie Valmieras Kultūras centra, no plkst.10.00 līdz plkst.14.00 norisināsies Ziemas tirdziņš.
Tirgotāji – amatnieki un mājražotāji – parūpēsies, lai ikvienam tirdziņa apmeklētājam būtu iespēja iegādāties gardumus savam svētku galdam un jaukas dāvanas kā lieliem, tā maziem.

Ance Krauze koncertprogrammā "Neturi, kad pļavās brienu"
2024-12-07 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Klausītāju iemīļotā dziedātāja Ance Krauze kopā ar pavadošo grupu ir sagatavojuši sirsnīgu, rudenīgu koncertprogrammu “Neturi, kad pļavās brienu”– tajā pirmatskaņojumus piedzīvos vairākas jaunas, īpaši Ancei rakstītas dziesmas, tāpat koncertos būs dzirdamas arī klausītāju iecienītas Raimonda Paula, Jāņa Lūsēna, Jāņa Strazda un citu komponistu dziesmas un arī jestras suitu ziņģes no Ances repertuāra. Koncerta apmeklētāji piedzīvos plašu emociju spektru – programmā skanēs gan apcerīgas un melanholiskas, gan arī enerģiskas un dzīvespriecīgas dziesmas, kurām visiem kopā no sirds dziedāt līdzi.
Kopā ar Anci uz skatuves būs komponists Jānis Strazds (taustiņinstrumenti), Zintis Žvarts (saksofoni), Kristens Kupčs (akustiskā un elektriskā ģitāra), Aivars Meijers (basģitāra), Ainis Zavackis (sitaminstrumenti) un Zane Biķe-Slišāne (piebalss).
Informējam, ka pasākuma laikā tiks veikta fotografēšana un/vai filmēšana, iegūtie materiāli var tikt izmantoti SIA “Kultūras notikumi” publicitātes vajadzībām.
Koncerts izskanēs vienā daļā, tā ilgums – aptuveni 1 stunda un 20 minūtes.

Koncerts “Ziemas skaņa”
2024-12-08 16:00 - 17:00 | Kocēnu kultūras nams, Alejas iela 3, Kocēni
8decembrī plkst. 16.00 Kocēnu Kultūras namā norisināsies tradicionālais koncerts “Ziemas skaņa”. Koncertā piedalīsies Valmieras Kultūras centra pūtēju orķestris “Signāls” (diriģents Gvido Brenčevs) un Cēsu saksofonu kvartets – Jānis Jansons, Laine Ozoliņa, Artis Ločmelis un Zintis Žvarts.
“Koncertā skanēs brīnišķīgas Ziemassvētku un citas populāras melodijas. Klausītājus sagaida dažādi pārsteigumi – lirisks trompetes solo, jautrais flautu ansamblis, kā arī trombonu trio muzicēšana kopā ar orķestri,” pastāstīja pūtēju orķestra “Signāls” diriģents Gvido Brenčevs.
Zintis Žvarts no Cēsu saksofonu kvarteta par gaidāmo koncertprogrammu saka: “Izpildīsim daudzveidīgu repertuāru – skanēs gan Adventes laika dziesmas, mūzika džeza noskaņās, gan arī pa kādam jautrākam skaņdarbam. Tāpat mūsu repertuārā būs arī labi zināmā “Hārlemas noktirne. Mums paveicies, ka Cēsu saksofonu kvarteta sastāvā ir mans bijušais audzēknis, talantīgs saksofonists Artis Ločmelis, ko klausītāji noteikti ievērojuši “Latvian Blues Band” un “Very Cool People” sastāvā. Koncertā klātesošie varēs dzirdēt vairākus Arta komponētus un aranžētus skaņdarbus, kāds no tiem publiski izskanēs pirmo reizi.”
Koncerts notiks pie galdiņiem. Ieeja: 5 EUR. Biļetes iepriekšpārdošanā var iegādāties “Biļešu Paradīze” kasēs un elektroniski www.bilesuparadize.lv, kā arī pirms pasākuma – norises vietā.

Erudīcijas spēle "Zini! Mini! Uzzini!"
2024-12-10 18:30 - 21:00 | Valmieras Kultūras centra lielā zāle, Rīgas iela 10, Valmiera, Latvija
Septembrī Valmieras Kultūras centrā sāksies erudīcijas spēles “Zini! Mini! Uzzini!” jaunā sezona. Šobrīd tirdzniecībā pieejamas biļetes uz pirmajām četrām spēlēm:
18.septembrī15.oktobrī13.novembrī10.decembrī
Vietu skaits ierobežots! Biļetes var iegādāties šeit: https://www.ziniminiuzzini.lv/event-list

Filmas "Gaiss" pirmizrāde un tikšanās
2024-12-11 18:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
Decembra sākumā sešās Latvijas pilsētās tiks piedāvāts producēšanas un mākslinieciskā ziņā nebijis kinoprojekts, kuru saviem lasītājiem un Latvijas cilvēkiem piedāvā lielākā nacionālā žurnālu izdevniecība “Žurnāls Santa” un tās dibinātāja Santa Anča. Santas iedvesmota, tapusi spēles īsfilma “Gaiss” par patiesību un izlikšanos, par sapņiem un drosmi.
Pieci filmas varoņi satiekas viesnīcā, kuras apkārtnes īpašais gaiss ļauj cilvēkiem satikties pašiem ar sevi. Veiksmīgs uzņēmējs ar sievu, jauns puisis ar draudzeni un vientuļa sieviete, kuri meklē šī brīža dzīvē pareizo risinājumu. Santa Anča par filmu saka: «Tā savā ziņā ir loģisks turpinājums mūsu izdevniecības misijai likt cilvēkiem domāt katram par savas dzīves būtību un darīt to ar žurnālistikas klātbūtni. Tagad pārkāpju mākslinieciskās robežas un mēģinu šo sajūtu nodot kino valodā.» Filmu veido ļoti profesionāla komanda: scenārija autors Artūrs Dīcis, režisors Mārtiņš Grauds, operators Jurģis Kmins, mūzikas autori Miķelis Putniņš un Rihards Zaļupe, aktieri: Madara Viļčuka, Kaspars Dumburs, Elīna Vāne, Ilze Vītoliņa, Juris Žagars, Eduards Johansons.
11. decembrī Liepājā, Talsos, Cēsīs, Rīgā, Valmierā un Rēzeknē vienlaikus notiks Latvijas pirmizrāde un tikšanās ar izdevniecības redaktoriem un radošo grupu. Reģistrēšanās pasākumam www.manizurnali.lv. Filmas tālākais liktenis vēl nav zināms, tāpēc šis mirklis būs svētki visā Latvijā. Gluži kā skaists salūts! Ieejas biļete – tavās rokās jebkurš no izdevniecības žurnāliem.

Labdarības erudīcijas spēle "Zini! Mini! Uzzini!"
2024-12-12 18:30 - 20:30 | Valmieras Kultūras centra lielā zāle, Rīgas iela 10, Valmiera, Latvija
12.decembrī plkst. 18.30 “Labdarības Zini! Mini! Uzzini!” – Valmieras Kultūras centrā tiek rīkots Valmieras novada fonda (VNF) labdarības pasākums sadarbībā ar radošo aģentūru “MnB”, erudīcijas spēli “Zini! Mini! Uzzini!” un Valmieras Yamaha mūzikas skolas vokāli instrumentālo ansambli “Epic Wolf Orchestra”. Dalības maksa komandai – ziedojums sākot no 25 Eur, kas tiks novirzīts labdarībai Valmieras novadā. Atstāj savu nospiedumu kopienā!

Koncertizrāde bērniem un ģimenei "Ziemassvētki brīnumskapī"
2024-12-14 13:00 - 14:00 | Valmieras Kultūras centra lielā zāle, Rīgas iela 10, Valmiera, Latvija
Šoziem, Ziemassvētku laikā, pie klausītājiem ar koncertprogrammu «Vēderiņš burkšķ» dosies savulaik tik populārais «Brīnumskapis». «Esam izsalkuši pēc dziedāšanas, dejošanas, koncertēšanas, tādēļ tas «vēderiņš burkšķ»,» saka viens no projekta dalībniekiem – komponists Andris Sējāns, piebilstot, ka koncertos varētu tikt apspēlēta arī ēšanas «štelle» – Ziemassvētku laikā tik iederīgie pīrāgi, piparkūkas, saldumi, kāposti un, protams, zirņi.
Otrs ilggadīgais projekta dalībnieks – mūziķis Ingus Ulmanis – atgādina, ka savulaik «Brīnumskapis» bija skatītāju un klausītāju ļoti iecienīts notikums. «Mums taču trīs vai pat četras sezonas bija gan TV raidījums, gan Ziemassvētku laikā apceļojām Latviju, decembrī sarīkojot vairāk nekā trīsdesmit koncertus, un viens no tiem notika pat «Arēnā Rīga»!» ar gandarījumu atminas Ingus un atgādina, ka pašos «Brīnumskapja» pirmsākumos izveidojusies lieliska sadarbība gan ar dzejnieku Pēteri Brūveri, gan mākslinieci Kristīni Jurjāni. «Manuprāt, toreiz mēs bērniem pasniedzām apslēptus dārgumus un nevienkāršojām pasniegšanu, jo dziesmu tekstos bija gan dziļums, gan zemteksts. Bija gan krāšņa scenogrāfija, gan visdažādākie tēli, jo Brīnumskapī dzīvoja gan Kodes, gan Māsiņas Puteklītes, gan meitene Malvīne… Arī abas manas meitas Lote un Līva ir izaugušas ar šo projektu,» viņš piebilst.
Tāpēc šīs ziemas koncertos gan skanēs vairāku paaudžu iemīļotās dziesmas: «Māsiņas Puteklītes», «Mācītais Kaķītis Laķītis», «Atskaņas», «Kāmis un burkāns», «Deju skolotāja Kode» u.c., tāpat būs iespēja satikt iemīļotos tēlus Kaķīti Laķīti (Ingus Ulmanis), mūzikas skolotāju Andri (Andris Sējāns), Malvīnei (Karīna Rasa), Deju skolotāju Kodi (Egija Abaroviča), Komponistu (Aigars Voitišķis), Tantiņu (Anrijs Grinbergs) un Rasiņu (Roberts Rasa).

Grupas "Klaidonis" 20 gadu jubilejas koncerts
2024-12-14 18:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
Par godu savai divdesmit gadu jubilejai Latvijas populārākā kantrīmūzikas grupa «Klaidonis» aicina uz jubilejas koncertiem un jaunā studijas albuma «Neko nejautā» prezentāciju. Plašā jubilejas tūre sāksies 2024. gada 7. decembrī un turpināsies līdz pat nākamā gada pavasarim Latvijas koncertzālēs un kultūras centros.
Koncertos skanēs dziesmas gan no jaunā studijas albuma «Neko nejautā», kurš tapis astoņu gadu garumā un kurā skan Māra Slokas sarakstītās dziesmas, gan jau popularitāti iemantojušie skaņdarbi «Vecais skroderis», «Tik ātri aizskrien laiks», «Prieks» u.c. «Noteikti neizpaliks «Mazā dvēselīte», kura nu jau kļuvusi par grupas firmas zīmi, iegūstot labākās dziesmas titulu 2005. gada Bauskas Kantrīmūzikas festivālā, saņemot Autortiesību bezgalības balvu un pārliecinoši uzvarot «Latvijas Šlāgeraptaujā 2005»,» ieskicējot koncertos gaidāmo, saka grupas līderis Māris Sloka un piebilst: «Esam pārliecināti, ka mums izdosies radīt sirsnīgu atmosfēru un, kā tas bieži noticis mūsu koncertos, izdosies kārtīga sadziedāšanās!»
Savā divdesmit gadu ilgajā pastāvēšanas vēsturē grupa laidusi klajā astoņus studijas albumus, piedalījusies līdz šim visos Bauskas Kantrīmūzikas festivālos, nacionālajā «Eirovīzijas atlasē» un citos pasākumos. Grupas «Klaidonis» vārds Latvijā ir pazīstams: viņu spēlēto mūziku iemīļojuši gan kantri, gan šlāgera cienītāji, jo «Klaidonis» spēj prasmīgi savienot šos abus stilus, klāt pieliekot arī roka un blūza elementus. Tomēr, kā uzsver Māris, «tā ir un paliek «klaidoņmūzika,» – ikreiz neatkārtojama savā burvīgajā skanējumā, spējot būt gan romantiski apcerīga, gan sadzīviski asprātīga».
«Klaidonis» jubilejas koncertos muzicēs pilnā sastāvā: grupas līderis, dziesmu mūzikas un teksta autors Māris Sloka (vokāls, basģitāra), Valdis Rebuks (ģitāra, vokāls), Elmārs Jirgensons (sitaminstrumenti), Vīgants Murelis (ģitāra, stīlģitāra) un Zigmunds Pogulis (taustiņi).

Koru Ziemassvētku koncerts "Sirds skan Ziemassvētkos"
2024-12-15 17:00 - 18:30 | Valmieras Kultūras centra lielā zāle, Rīgas iela 10, Valmiera, Latvija
15.decembrī plkst.17.00 Valmieras Kultūras centrā aicinām sildīt sirdis un būt kopā ar koriem Ziemassvētku koncertā “Sirds skan Ziemassvētkos”.
Pirmo reizi kopīgā Ziemassvētku koncertā mūzikā un melodijās vienosies visi Valmieras Kultūras centra kori. Jauniešu koris “Skan”, jauktais koris “Valmiera”, sieviešu koris “Jumara”, vīru koris “Imanta”, senioru jauktais koris “Sudrablāse”, senioru vīru koris “Baltie bērzi”, kamerkoris “Kaķi” aicina, lai arī Tava sirds skan Ziemassvētkos!
Koncertā varēs dzirdēt Jāņa Lūsēna, Raimonda Paula un citu komponistu dziesmas par ziemu, mīlestību, Adventi un Ziemassvētkiem siltā un skanīgā koru izpildījumā. Noslēgumā pavisam īpašā – kopkora – izpildījumā izskanēs “Klusa nakts, svēta nakts”.
Ieeja: 5-7 EUR, biļetes “Biļešu Paradīzē”.

Bigbenda "Valmieras puikas" un BUB pūtēju orķestra koncerts
2024-12-18 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
18. decembrī plkst. 19.00 Valmieras Kultūras centrā aicinām uz sirsnīgu svētku koncertu “Mūsu eglīte”! Koncertā ar skaistām, atpazīstamām un arī, iespējams, mazāk zināmām Ziemassvētku melodijām savā eglītes stāstā dalīsies Valmieras Kultūras centra bigbends “Valmieras puikas”, kā arī Valmieras Brīvprātīgo ugunsdzēsēju pūtēju orķestris. Abu kolektīvu mākslinieciskais vadītājs – Gunārs Geduševs.
“Eglīte ir Ziemassvētku galvenā rota ikkatrā mājā un sētā. Tā ne tikai atgādina par svētku tuvošanos un dāvanām. Katram tā ir citādāka – vienam eglīte un tajā liktie rotājumi nes sentimentālu vērtību, citam tā atgādina par bērnības prieku, pirmoreiz sagaidot Ziemassvētku vecīti, bet vēl citam – cerību un ticību labajam… Katram ir kāds savs īpašais eglītes rotājums un, iespējams, pat vesels stāsts par to, ar ko esam gatavi dalīties šajā koncertā, atklājot MŪSU EGLĪTI arī jums!” saka koncerta veidotāji.
Ieeja pasākumā ir 5 EUR. Biļetes var iegādāties “Biļešu Paradīze” kasēs. Uz tikšanos!

Grupas "bet bet" koncerts "Ziemassvētkos"
2024-12-26 15:00 - 17:00 | Valmieras Kultūras centra lielā zāle, Rīgas iela 10, Valmiera, Latvija
Grupa “bet bet” ar programmu “Ziemassvētkos” 2023. gadā uzstādīja savdabīgu rekordu, sniedzot 12 koncertus vienā koncertzālē. Nu laiks šo pieprasīto programmu izrādīt arī plašākai auditorijai! Koncertprogrammā skanēs tādi sezonas hiti kā “Nakts”, “Circenīša Ziemassvētki”, “Ticot, mīlot un gaidot”, “Eglīte”, “Ziemassvētki”, “Burvīga nakts”, “Vēl viens gads ir beidzies” un daudzas citas dziesmas, kuras nodrošinās ziemas sezonai atbilstošu atmosfēru un siltas sajūtas. Visu dziesmu aranžējumi veidoti no jauna. Priekšnesumu papildinās vizuālas video projekcijas.
Koncertu īpašais viesis būs Rīgas Doma kora skolas 2. klases audzēknis un bērnu vokālās grupas “Dzeguzīte” dalībnieks Georgs Rukmanis – Počs, kura dalība programmā jau izskanējušajos koncertos tika uzņemta ar koncertu apmeklētāju milzu ovācijām! Georga oriģināldziesma “Gliemezītis” jau vien ir ko vērta, kur nu vēl dueti ar Zigfrīdu Muktupāvelu!
Pirms un pēc koncerta būs iespējams iegādāties grupas 60 dziesmu nošu grāmatu, grupas CD albumus, populārākās Guntara Rača jaunāko grāmatu un dzejoļu grāmatas no sērijas “365”, arī autora Ziemassvētku dzejoļu grāmatiņu “Reiz Ziemassvētkos”, un Ziemassvētku dziesmu un dzejoļu “Zelta izlasi” ar klasiskiem Poruka, Raiņa, Ziemeļnieka, Ziedoņa un Vācieša dzejoļiem, tautasdziesmām, skaitāmpantiem un dziesmu vārdiem. Īpaši koncertiem par godu, atkal ir pieejams visu laiku pieprasītākais grupas Ziemassvētku CD albums “Burvīga nakts”, kas daudzus gadus nebija pieejams un kas ieskaņots kopā ar Jāzepa “Mediņa Mūzikas skolas zēnu kori” un kurā atrodama Ziemassvētku laika pasaules klasika un oriģināldziesmas, daudzas no kurām izskanēs arī gaidāmajos koncertos.
Grupa “bet bet” gandrīz nemainīgā sastāvā ir uz skatuves jau 34. gadu un savu varēšanu apliecinājusi neskaitāmos koncertos, kā arī festivālos Latvijā, Polijā un Somijā. Koncertējusi Īrijā un Norvēģijā, Aizvadītajos gados, svinot savu 30 gadu jubileju, vienmēr pulcējusi pilnas zāles, sniedzot klausītājiem labāko no sava plašā repertuāra klāsta. Izdoti vairāk nekā desmit studijas albumi un dziesmu izlases, iegūtas balvas un pagodinājumi, taču grupas dalībnieki joprojām par savu lielāko balvu uzskata savu klausītāju atbalstu, aplausus un smaidus.
Grupas dalībnieki ir:
Zigfrīds Muktupāvels (vijole, klavieres, ģitāra, balss)
Guntars Račs (sitamie instrumenti, dzejoļi, balss)
Uģis Tirzītis (ģitāra, balss)
Andris Alviķis (bass, balss)
Gaidīsim jūs uz kopīgu svētku svinēšanu!

PAPILDKONCERTS! Grupas "bet bet" koncerts "Ziemassvētkos"
2024-12-26 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija

Ziemassvētku koncerts un balle Valmieras novada senioriem
2024-12-27 16:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
27.decembrī plkst.16.00 Valmieras Kultūras centrā norisināsies Ziemassvētku koncerts un balle Valmieras novada senioriem.
Koncertprogrammā “Ziema būs” dzirkstoša vokāla un jūtīgas akordeona spēles izpildījumā būs iespēja dzirdēt gan iemīļotas, gan mazāk dzirdētas Ziemassvētku dziesmas dueta „Mediante” aranžijās, kā arī ansambļa oriģinālkompozīcijas.
“Ziema būs” ir koncertuzvedums, kurā mūziķi aicina klausītājus notraukt svētku steigu no pleciem un caur dziesmu izdzīvot patiesu, jautru un gaiši smeldzīgu stāstu. Jaunā koncertprogramma vecuma ierobežojumu nepazīst. Tā, gluži kā Ziemassvētki, ir piemērota visa vecuma klausītājiem. Tā būs lieliska dāvana, kas turēsies ilgāk nekā vīns, izteiks daudz vairāk nekā apsveikuma kartīte un paliks labā atmiņā vēl ilgi pēc tam, kad svētku pīrāgi būs notiesāti!
“Mediante” ir profesionāls un muzikāli dinamisks duets, kas savās aranžijās nebaidās pludināt robežas starp žanriem un stiliem. Mediantes rokrakstā lasāms gan harmonisks akadēmisks smalkums, gan laikmetīgās mūzikas izteiksmes līdzekļi, gan džeza mūzikai raksturīgie elementi – svings, reharmonizācija un improvizācija.
Pēc koncerta uz lustīgu balli aicina grupa “Džambulaja”. Balle notiks pie galdiņiem, aicinām līdzi ņemt groziņu.Pasākuma apmeklējums bez maksas, iepriekš saņemot ieejas karti Valmieras Kultūras centra kasē. Kases tālrunis – 64207207.

Valmieras Yamaha mūzikas skolas jaunāko grupu audzēkņu koncerts “Svētki mežā”
2024-12-29 12:00 - 13:30 | Valmieras Kultūras centra lielā zāle, Rīgas iela 10, Valmiera, Latvija
29.decembrī plkst. 12.00 Valmieras Yamaha mūzikas skolas jaunāko grupu audzēkņu koncerts “Svētki mežā”
Ieeja: 5 EUR, biļetes “Biļešu Paradīzē”

Valmieras Yamaha mūzikas skolas vecāko grupu audzēkņu koncerts “Vīle vaļā”
2024-12-29 16:00 - 17:30 | Valmieras Kultūras centra lielā zāle, Rīgas iela 10, Valmiera, Latvija
29.decembrī plkst.16.00 un 19.00 Valmieras Yamaha mūzikas skolas vecāko grupu audzēkņu koncerts “Vīle vaļā”
Ieeja: 10 EUR, biļetes “Biļešu Paradīzē”

Valmieras Yamaha mūzikas skolas vecāko grupu audzēkņu koncerts “Vīle vaļā”
2024-12-29 19:00 - 20:30

Jaungada sagaidīšana un salūts
2024-12-31 23:30 - 2025-01-01 00:30 | Laukums pie Valmieras Kultūras centra, Rīgas iela 10, Valmiera, Latvija
31. decembrī no plkst. 23.30 aicinām uz Jaungada sagaidīšanu Valmieras centrā. Plkst.24.00 – svētku salūts.
